पिटाई के बाद लड़का लापता, पुलिस बोली- ढूंढ रहे हैं, मिलेगा तो बताएंगे
Uttar Pradesh Ghaziabad Mob Lynching Case - सोशल मीडिया पर 6 मार्च को एक वीडियो वायरल हुआ। वीडियो में एक लड़के को कुछ लोग पकड़कर पीट रहे हैं। भीड़ ने लड़के को 100 रुपये की चोरी के शक में पकड़ा था
सोशल मीडिया पर 6 मार्च को एक वीडियो वायरल हुआ। इसमें कुछ लोग एक लड़के को पकड़कर पीट रहे थे। लड़के को 100 रुपए चोरी करने के शक में पकड़ा गया था। ये सब गाजियाबाद में टीला मोड़ थाना क्षेत्र के गरिमा गार्डन में हो रहा था। इसी बीच स्थानीय हिंदूवादी नेता आस्था मां की एंट्री हुई। आस्था मां ने अपना फोन निकाला और वीडियो बनाना शुरू कर दिया। वीडियो में दिखता है:
आस्था मां ने पूछा ‘तुम्हारा नाम क्या है?’
पिटते लड़के ने जवाब दिया- ‘शाहरुख’
आस्था मां बोलीं- ‘ह**जादों कोई काम नहीं है। ये देखो इसके पास उस्तरा है। अब तेरे पर ये उस्तरा चलेगा, इसको नीचे बिठाओ और इसका मुंडन करो। तुम नशेड़ी-गंजेड़ी ह**जादों, तुम्हारा यही काम रह गया है।’
इसके बाद भीड़ और भड़क गई। लड़के की खूब पिटाई हुई, कोई पास के सैलून से ट्रिमर ले आया और लड़के का सिर मुंडवा दिया गया। लड़का रोता और माफी मांगता रहा। पुलिस के मुताबिक, पीटने के बाद भीड़ ने लड़के को छोड़ दिया था। उसने अपना नाम शाहरुख बताया था। आरोपियों में भी एक लड़के का नाम शाहरुख है।
साहिबाबाद ACP भास्कर वर्मा ने बताया, 'लड़के को पीटने वाले सलमान, शाहरुख, अनिल, जयकिशन और वाजिद को अगले ही दिन गिरफ्तार कर लिया गया था। हालांकि, जिस लड़के शाहरुख की पिटाई हुई, उसे अब भी ढूंढा जा रहा है। पुलिस के मुताबिक, केस में कोई धार्मिक एंगल नहीं मिला है।'
आखिर कैसे छोटी सी चोरी को हिंदू-मुसलमान का मुद्दा बना दिया गया
इस वीडियो को सोशल मीडिया पर कट्टरवादी हिंदू प्रोफाइल्स और कई मुस्लिम नाम वाली प्रोफाइल्स से भी शेयर किया गया। एक तरफ वीडियो के जरिए मुस्लिमों को निशाना बनाया गया, वहीं दूसरी तरफ के लोगों ने इसे देश में बढ़ रही असहिष्णुता से जोड़ा। पूरे मामले की छानबीन करने के लिए जब मैं टीला मोड़ के गरिमा गार्डन पहुंचा, तो तस्वीर कुछ और ही नजर आई।
वायरल वीडियो से लोकेशन की पहचान करने के बाद मैंने आसपास के लोगों से घटना के बारे में पूछा। उन्होंने बताया कि जो 5 लोग गिरफ्तार हुए थे, उनकी 10 मार्च को जमानत हो चुकी है। सभी आरोपी घर आ चुके हैं।
हालांकि, जिस जगह ये घटना हुई थी, वहां आस-पास की कुछ दुकानें खासकर वो हेयर सैलून, जहां से ट्रिमर लाया गया, घटना के दिन से ही बंद है। ये वही दुकानें हैं, जिनमें सलमान, शाहरुख, वाजिद, जयकिशन काम करते थे। जयकिशन की दूध डेयरी है, इसी में चोरी करने का आरोप शाहरुख पर लगाया गया था।
‘हिंदु-मुस्लिम का मामला ही नहीं, चोर को भीड़ ने पकड़ा और पीट दिया’
वायरल वीडियो में दिख रही फास्ट फूड की दुकान पर मैंने मामले का जिक्र किया, तो लोगों ने इसे सामान्य चोरी की घटना ही बताया। पहले हिचकिचाने के बाद दुकानदार ने बताया, ‘जैसा हिंदू-मुस्लिम का मामला बता रहे हैं, वैसा शुरू में नहीं था। सामने जो पंडितजी की डेयरी है, वहां लड़का गल्ले में से 100 रुपए चोरी कर रहा था, तभी वो पकड़ा गया। कभी भी ऐसे चोर को पकड़ा जाता है, तो भीड़ उसे पीटने लगती है, यहां भी वही हुआ। भीड़ पीटने लगी और मामला बढ़ गया।’
वे आगे बताते हैं, ‘पहले डेयरी वाले पंडितजी ने पकड़ा और फिर लोग जमा हो गए। ऐसा लग रहा था कि वो लड़का स्मैक या दूसरे नशे करता था और इसी चक्कर में उसने चोरी की। लोगों को इस वजह से और गुस्सा आने लगा। लड़के की तलाशी ली, तो उसके पास से उस्तरा भी निकला, जैसे ही ये हुआ, भीड़ उसे मारने लगी।’
‘साध्वी आस्था मां ने सिर मुंडवाने के लिए भीड़ को उकसाया’
घटना के दिन मौके पर मौजूद रहे एक शख्स ने बताया, ‘मारपीट चल ही रही थी कि मोहल्ले में रहने वालीं आस्था मां आ गईं। उन्होंने मोबाइल निकाला और रिकॉर्डिंग शुरू कर दी। वो भीड़ को उकसाने लगीं और लड़के का नाम पूछने के बाद, जोर-जोर से चिल्लाने लगीं। आस्था मां ने ही लड़के का सिर मुंडवाने वाली बात कही और ये बात वीडियो में भी देख सकते हैं।'
'भीड़ बेकाबू होने लगी, तो एक पल को लगा कि लड़के की ज्यादा पिटाई हो जाएगी। सिर मुंडवाने के बाद उस लड़के को जाने दिया गया। सब को लगा कि मामला निपट जाएगा। वीडियो सोशल मीडिया पर गया, तो इतना वायरल हुआ कि रात में पुलिस आ गई।’
‘आस्था मां ने वीडियो बनाकर सोशल मीडिया पर शेयर किया’
वारदात वाली जगह पर लोगों से बातचीत करने के बाद मैं मामले में आरोपी पांचों लोगों के घर पहुंचा। घटनास्थल के पास ही रहने वाले शाहरुख के घरवाले मीडिया से बात करने से घबरा रहे थे। जवाब मिला, ‘शाहरुख बाहर गया है, आप हमसे पूछिए, जो पूछना है।’
शाहरुख के भाई सद्दाम बताते हैं कि ‘शाहरुख सिर्फ 15 साल का है। अशोक वाटिका में ही एक सैलून पर काम करता है। शाम करीब 3 बजे डेयरी वाले पंडितजी ने एक लड़के को पकड़ा और चोरी के शक में पीटना शुरू कर दिया। इतने में वहां आस्था मां पहुंच गईं। अगर वो समझदार थीं, तो लड़के को पकड़वाकर पुलिस को फोन करतीं, उन्होंने मामले को धार्मिक बना दिया।’
बाकी आरोपी सलमान, वाजिद, जयकिशन और अनिल भी गरिमा गार्डन के आस-पास के इलाकों में ही रहते हैं। मैं सलमान के घर पहुंचा तो किसी ने दरवाजा ही नहीं खोला। आरोपी अनिल कुमार किराने की दुकान चलाते हैं। दुकान पर उनकी पत्नी मिलीं।
उन्होंने बताया कि अभी ही जमानत पर रिहाई हुई है, वो बात नहीं कर पाएंगे। बाकी आरोपियों के घरवाले भी डरे हुए हैं, उन्होंने भी बात करने से इनकार कर दिया। सबने यही कहा कि आरोपी घर में नहीं हैं, कहीं काम से बाहर गए हुए हैं।
‘सोशल मीडिया पर लाइक के लिए आस्था मां ने मुद्दे को तूल दिया’
वारदात को करीब से देखने वाले एक बुजुर्ग बताते हैं, ‘जब ये सब हो रहा था, मैं उस लड़के के एकदम पास खड़ा था। भीड़ ने उसे पीटने के कुछ देर बाद छोड़ दिया था। ये बात इस गली से दूसरी गली तक भी नहीं पहुंचनी थी, लेकिन जब आस्था मां आईं तो उन्होंने सोशल मीडिया पर लाइक्स पाने के लिए वीडियो रिकॉर्ड करना शुरू किया। जब पता चला कि लड़के का नाम शाहरुख है, तो आस्था मां और जोर-जोर से बोलने लगीं। भीड़ इस वजह से बेकाबू हो गई।’
‘गर्व से हिंदुत्व का काम करती हूं, लेकिन मेरे अंदर भी सॉफ्ट कॉर्नर है’
मैंने भीड़ को उकसाने के आरोप पर आस्था मां से बात की। वे कहती हैं, ‘मैं पहले गरिमा गार्डन के इलाके में ही रहती थी। उस दिन पुराने लोगों से मिलने और होली की बधाई देने गई थी। मैंने देखा कि एक लड़के को लोग मिलकर पीट रहे थे। जो लोग पीट रहे थे, मैं उन्हें जानती थी, उसमें हिंदू और मुस्लिम दोनों ही थे। लोगों ने बताया कि लड़का गल्ले में हाथ डालकर पैसे निकाल रहा था और लोगों ने देख लिया।’
‘मैंने लोगों से कहा कि चेक करो कि इसके पैंट में कोई चीज तो नहीं है। चेक किया, तो लड़के ने पैंट में उस्तरा फंसाया हुआ था। मैं भीड़ से कह रही थी कि मत मारो। ये बात सही है कि मैं हिंदूवादी काम करती हूं, लेकिन मेरे अंदर भी बच्चों के लिए सॉफ्ट कॉर्नर है। मैं किसी की भी पीड़ा नहीं देख सकती।’
आस्था मां भी कहती हैं कि लड़के की पिटाई में हिंदू-मुस्लिम वाला कोई मामला नहीं है। पीटने वाले लड़के शाहरुख का सलमान नाम के लड़के ने ही मुंडन किया। पास में जो सैलून था, उसमें ही सलमान काम करता है। वो दुकान से ट्रिमर लाया और लड़के के सिर पर चला दिया। मैं हिंदुओं की बात करती हूं, इसलिए मुझे फंसाने की कोशिश की जा रही है।’
पुलिस आज तक लड़के को ढूंढ नहीं पाई, आस्था मां से पूछताछ नहीं हुई
ACP साहिबाबाद भास्कर वर्मा ने बताया कि ‘मामले में केस दर्ज कर 5 लोगों को गिरफ्तार किया गया है।’ गाजियाबाद पुलिस में DCP दीक्षा शर्मा के मुताबिक, पुलिस की शुरुआती जांच में पता चला है कि लोगों ने जेब काटने के आरोप में एक लड़के को पकड़ा और फिर उसके बाल काट दिए। ऐसा वीडियो में भी दिख रहा है।
पुलिस ने तुरंत कार्रवाई करते हुए वीडियो में दिख रहे शाहरुख समेत तीन लड़कों को कस्टडी में ले लिया है। जिसके बाल काटे गए हैं, उसने थाने में कोई लिखित शिकायत नहीं दी है। इस केस में किसी धर्म या समुदाय विशेष के खिलाफ द्वेष वाला मामला नहीं पाया गया है।’
साध्वी 'आस्था मां' ने ही इस घटना से जुड़े तीन वीडियो अपने फेसबुक पर शेयर किए थे। बवाल होने के बाद साध्वी ने ये पोस्ट डिलीट कर दिए थे। जानकारी के मुताबिक, पुलिस ने अब तक आस्था मां से पूछताछ नहीं की है। छानबीन में पता चला है कि आस्था मां जंतर-मंतर के पास 2021 में मुस्लिमों के खिलाफ भड़काऊ नारे लगाने के आरोपी और हिंदू रक्षा दल के अध्यक्ष भूपेंद्र तोमर उर्फ पिंकी चौधरी की करीबी हैं।